Grant Shapps
Grant Shapps er en konservativ britisk politiker. Han har været medlem af House of Commons siden parlamentsvalget i 2005. Han blev tidligt i sin parlamentariske karriere tildelt tillidsposter. Først i skyggekabinettet som boligordfører før Conservative Party igen vandt regeringsmagten i 2010. Siden har han haft poster som boligminister, minister for international udvikling, ligesom han har fungeret som minister uden portefølje og organisatorisk partiformand.
Grant Shapps er uddannet fra Watford Grammar School og studerede efterfølgende erhvervsøkonomi på Cassio College i Watford efterfulgt af en kort diplomuddannelse på Manchester Polytechnic.
Grant Shapps støttede Boris Johnsons kandidatur til partilederposten i 2019. Denne udnævnte ham efterfølgende til transportminister i juli 2019. Liz Truss afskedigede ham imidlertid i september 2022, men udnævnte ham blot en måned senere til indenrigsminister; en post han kun sad på i seks dage, før Liz Truss’ regering kollapsede under vægten af inkompetence. I februar 2023 blev han udnævnt til energiminister i Rishi Sunaks regering; en post han beholdt indtil den 31. august 2023, hvor han blev forfremmet til forsvarsminister, da den hidtidige forsvarsminister, Ben Wallace, trådte tilbage.